Regering wil sy vennootskap met landbou versterk | Landbou
Dit is die regering se erns om struikelblokke vir die landbousektor uit die weg te ruim en deur samewerking oplossings vir probleme te vind.
Daarom is dit belangrik dat die vennootskap tussen die regering en die sektor verder versterk moet word, het me. Thoko Didiza, minister van landbou, grondhervorming en landelike ontwikkeling, gesê.
Sy het gesê die samewerking tussen die private sektor en die regering om te verseker dat die werk in die sektor en voedselwaardekettings tydens die inperking kon voortgaan, het stabiele voedselvoorsiening verseker.
Didiza het as spreker op Agri SA se jaarkongres gesê die wonderlike werk wat die landbousektor sedert die begin van die covid-19-pandemie gedoen het, moet erkenning geniet. Die besluit om die sektor as 'n noodsaaklike diens voort te laat gaan, het verseker dat daar deurgaans voedselsekerheid was.
Sy het gesê die vertroue in die sektor blyk uit die beleggings in die sektor en 'n toename in aanplantings het gesorg dat die sektor in 2020 met 13,4% kon groei. Die verwagting is dat die landbou vanjaar met 6% tot 7% kan groei.
Selfs in subsektore waar dit nie goed gegaan het nie, was daar voortdurende kommunikasie en 'n soeke na oplossings. "Ons hoop is daarop gevestig dat namate die ekonomie weer oopgaan, daar bykomende geleenthede sal wees om die herstel te bespoedig. As ons nie geldelike ondersteuning kan gee nie, sal ons kyk na ander maniere hoe ons kan help."
Didiza het die versekering gegee dat daar steeds gewerk word aan marktoegang tot verskeie lande. "Ons kyk hoe ons die geleenthede wat die Afrika-vryhandelsgebied bied, ten volle kan benut. Ons kyk ook na geleenthede in markte waarby ons nie voorheen betrokke was nie vanweë die belangstelling van maatskappye en verbruikers in daardie lande."
Sy het verwys na 'n ekspo wat fisiek en aanlyn in Doebai tot in Februarie aan die gang is en het ondernemings aangemoedig om daaraan deel te neem. Sektore soos sitrus en graan het baie goed vertoon die afgelope tyd en dit kan verder groei.
Die landbou is een van die sektore wat die hoeksteen vorm van die regering se ekonomiese herstelplan en werkskepping. "Ons kyk voortdurend na kwessies soos transformasie en groei in die hele sektor. Ek moet Agri SA en kommoditeitsgroepe loof wat deurgaans gehelp werk het aan die meesterplan vir die landbou en landbouverwerking. Ek hoop dat ons al in November kan ooreenkom oor wat ons kan doen om die onderskeie subsektore verder te laat groei."